Την έντονη αντίδραση δημάρχων σε όλη την Ελλάδα προκάλεσε η απόφαση του υπουργού Υγείας Βασίλη Κικίλια να ματαιώσει όλες τις καρναβαλικές εκδηλώσεις λόγω κοροναϊού.

Μόνο στο καρναβάλι της Ξάνθης έχουν δηλώσει συμμετοχή φέτος 15.000 άνθρωποι από 37 συλλόγους σε όλη την Ελλάδα.

«Για ποιο λόγο μια τόσο απότομη κίνηση; Για ποιο λόγο ξεκινούν τα προληπτικά μέτρα από τον πολιτισμό; Στα γήπεδα που συναθροίζονται χιλιάδες άνθρωποι δεν υπάρχει πρόβλημα; Στα θέατρα και τους κινηματογράφους; Γιατί πανικοβάλουν τον κόσμο;» δήλωσε o δήμαρχος Ξάνθης Εμμανουήλ Τσέπελης και πρόσθεσε: «Είναι μια βόμβα στην τοπική οικονομία όχι μόνο της Ξάνθης αλλά και της Καβάλας και της Χρυσούπολης. Εστιατόρια, μαγαζιά, ξενοδοχεία και επαγγελματίες περιμένουν να δουλέψουν».

«Ακόμη δεν έχουμε κάποιο επίσημο χαρτί στα χέρια μας το οποίο να μας εξηγεί την απόφαση του υπουργού» πρόσθεσε ο ίδιος, εξηγώντας πως βρίσκεται σε ανοιχτή επικοινωνία με τους δημάρχους σε Ρέθυμνο, Πάτρα, Καλαμάτα και Τρίκαλα, όπου διοργανώνονται οι σημαντικότερες καρναβαλικές εκδηλώσεις της χώρας το επόμενο τριήμερο, ώστε να συντονίσουν τις ενέργειές τους.

«Για το τριήμερο περιμένουμε χιλιάδες επισκέπτες, οι καρναβαλιστές ετοιμάζουν άρματα στολές, τα μαγαζιά έχουν παραγγείλει προμήθειες δεν είναι τόσο απλό. Μιλάμε για μια προετοιμασία που γίνεται εδώ και έξι μήνες. Πρέπει να βρεθεί μια λύση, εκτός κι αν υπάρχει τόσο μεγάλο πρόβλημα με τον ιό και έχουν πάρει τόσο σοβαρές αποφάσεις», τόνισε ο Εμμανουήλ Τσέπελης.

Από την πλευρά του ο δήμαρχος Ρεθύμνου Γιώργος Μαρινάκης, σχολίασε πως επίσης δεν έχει καμία επίσημη ενημέρωση από το αρμόδιο υπουργείο.

«Δεν είμαστε καλά, προσπαθούμε να διευκρινίσουμε τι θέλει να πει ο υπουργός Υγείας. Εμείς δεν έχουμε ακόμα κάποια επίσημη ενημέρωση. Δυστυχώς ποτέ και για τίποτα δεν ρωτάνε την τοπική αυτοδιοίκηση. Ούτε ενημέρωση έχουμε, ούτε κάποιο κρούσμα κοροναϊού έχουμε σε ολόκληρη την Κρήτη τίποτα», είπε. Πρόσθεσε δε ότι «για το καρναβάλι έχουν επιστρατευτεί χιλιάδες άνθρωποι σε μια διαδικασία εθελοντισμού. Από τις τσέπες τους έχουν ξοδευτεί εκατοντάδες χιλιάδες ευρώ έξοδα δεν είναι απλά. Δηλαδή αύριο δεν θα πετάξουν τα αεροπλάνα, θα κλείσουν τα θέατρα, τα σινεμά, τα σχολεία; Τι θα γίνει. Προφανώς είναι σοβαρό το θέμα αλλά θέλει ψυχραιμία».

Όσο για το καρναβάλι της Πάτρας, το μεγαλύτερο και δημοφιλέστερο στην Ελλάδα, βρίσκεται ακόμη στον αέρα, ενώ σύμφωνα με ανθρώπους του Κοινωφελούς Οργανισμού που το διοργανώνει, η ματαίωσή του σημαίνει «καταστροφή» για την πόλη της Πάτρας. «Περιμένουμε την επίσημη ανακοίνωση από το υπουργείο. Θα βγει ανακοίνωση από το Δήμο Πατρέων σχετικά», ανέφερε η πρόεδρος του Οργανισμού κ. Κουρή, ενώ για τις οικονομικές επιπτώσεις επισήμανε «αυτό να το σκεφτεί ο υπουργός και ο πρωθυπουργός».

Με πληροφορίες από Έθνος, newsit.gr, Πρώτο Θέμα